Polisie moet sê oor vermiste vuurwapensFoto ter illustrasie. (Argieffoto) Die parlementêre portefeuljekomitee oor polisie dring daarop aan dat die polisie dringend aandag gee aan die SAPD 13-stoorkamers, waar wapens geberg word. Dít nadat altesaam 158 vuurwapens uit die Norwood-polisiestasie in Johannesburg se stoorkamer verdwyn het. Tina Joemat-Pettersson, voorsitter van die komitee, eis ook onmiddellike dissiplinêre optrede teen enige polisielid wat by hierdie voorval betrokke is. Dit volg nadat berigte oor die verdwyning van die vuurwapens en die beweerde betrokkenheid van een of meer polisielede reeds sedert verlede jaar die ronde doen. Die Valke het glo reeds ŉ ondersoek na die beweerde verdwyning van die vuurwapens van stapel gestuur. Die DA sê nou dat die minister van polisie en die nasionale polisiekommissaris verantwoording moet doen vir die vuurwapens wat skynbaar onder die neus van die polisie verdwyn het. Dít omdat een van hierdie gesteelde wapens glo gebruik is om ŉ polisiebeampte dood te skiet. Brig. Thandi Mbambo, woordvoerder van die Valke, het aan Maroela Media bevestig die beampte is deur ŉ bendelid doodgeskiet, wat glo een van die vermiste wapens in sy besit gehad het. Dit is egter nie bekend wanneer die polisieman doodgeskiet is nie. Joemat-Pettersson sê hoewel die vermiste vuurwapens kommerwekkend is – veral omdat boosdoeners die vuurwapens gebruik om misdade te pleeg – is sy besorg oor die groter implikasies hiervan. “Die voorval wys presies watse groter uitdagings verskeie SAPD 13-stoorkamers in die gesig staar,” sê sy. “Ons benodig kort-, medium- en langtermynstrategieë om hierdie stoorkamers te beveilig en die verdere verlies van enige vuurwapens of ander bewysstukke te voorkom. “Enige polisielid, dwarsdeur die bevelsketting, moet verantwoordbaar gehou word indien hulle daarin misluk om hierdie vuurwapens te beveilig.” Die DA meen egter dat Bheki Cele en genl. Khehla Sitole reeds ŉ geruime tyd aangesê is om ŉ dringende omkeerstrategie vir verskeie SAPD 13-stoorkamers te ontwikkel en dat dié reeds in die inwerkingstellingsfase moet wees. “Dit is belangrik dat die presiese besonderhede en tydlyn rakende die inwerkingstelling van die omkeerstrategie bekend gemaak word,” sê Okkie Terblanche, die DA se skaduminister van polisie. “Ons moet ook weet wat die status is van die ondersoek na die gesteelde vuurwapens en of enige polisielede hierby betrokke was.” Chaos met vuurwapenregister Ná ŉ oorsigbesoek aan die sentrale vuurwapenregisterkantore verlede jaar sê Joemat-Pettersson dat die komitee bekommerd is oor die polisiediens se algehele administrasie van vuurwapens. Maroela Media het in Mei reeds berig oor chaos by dié kantore, met derduisende dokumente wat op elke moontlike oppervlak opgestapel was. Net ŉ klein aantal vuurwapens wat tydens die amnestietydperk ingegee is, is boonop reeds verwerk. “Slegs 4% (2 059 uit 50 962) van aansoeke wat gedurende die 2019‑’20-amnestietydperk ontvang is, en slegs 0,92% (280 uit 30 356) van aansoeke wat gedurende die 2020-’21-amnestietyd ontvang is, is al afgehandel en verwerk,” sê Joemat-Pettersson. “Dit is nie net ŉ administratiewe kopseer nie, maar plaas ook die veiligheid van lede van die publiek in gedrang.” Die portefeuljekomitee sê nou dat die vuurwapenregister dringend bygewerk moet word om die groot agterstand aan te pak. “Eerstens moet ŉ breër verandering in die polisiediens se bestuurstrategie met betrekking tot die administrasie van vuurwapens plaasvind,” sê sy. “Die monitering en toesighouding oor die register en die stoorkamers waarin dit geberg word, is van sleutelbelang en moet verbeter word.”